Covid-19-statistieke: Sowat 80 000 aktiewe gevalleTerwyl pres. Cyril Ramaphosa Maandagaand verskerpte maatreëls aangekondig het om die tweede vlaag Covid-19-infeksies te stuit, staan Suid-Afrika se bevestigde koronavirusgevalle in hierdie stadium op 886 127. Teen Maandagaand het 762 746 mense het reeds van die virus herstel. Altesaam 5 163 nuwe gevalle is aangemeld nadat meer as 25 000 toetse in dieselfde tydperk vir die virus gedoen is. Nog 175 sterftes is ook bevestig. Van hierdie sterftes was 93 in die Oos-Kaap, 16 in die Vrystaat, vier in Gauteng, vyf in KwaZulu-Natal, vyf in Noordwes, 20 in die Noord-Kaap en 32 in die Wes-Kaap. Dit bring die land se algehele sterftesyfer op 23 451 te staan, het dr. Zweli Mkhize, minister van gesondheid, gesê. Daar is tans net-net minder as 80 000 aktiewe gevalle van die virus landwyd. Só lyk aktiewe gevalle: Oos-Kaap: 17 176 Vrystaat: 4 098 Gauteng: 9428 KwaZulu-Natal: 12 220 Limpopo: 636 Mpumalanga: 648 Noordwes: 1 240 Noord-Kaap: 1 913 Wes-Kaap: 25 571 Totaal: 79 930 Ramaphosa het gisteraand gesê die daaglikse gemiddeld van nuwe gevalle oor die afgelope sewe dae is 74% hoër as gevalle oor die vorige sewe dae. Die getal sterftes het in dieselfde tyd met byna 50% toegeneem van net meer as 100 sterftes per dag tot meer as 150. Die Oos-Kaap, Wes-Kaap, KwaZulu-Natal en Gauteng is die vier provinsies wat die meeste gevalle oplewer. Ramaphosa het ook gesê vir die eerste keer in die pandemie is die meeste nuwe infeksies onder jong mense, veral diegene tussen 15 en 19 jaar oud. Nadat die Nelson Mandelabaai-metro vroeër reeds tot brandpunt verklaar is, is die Sarah Baartman- en Tuinroete-distrik nou ook by dié lys gevoeg, het Ramaphosa gesê. Die strenger maatreëls wat vir die streke ingestel is, geld reeds sedert middernag.